पणजी : राज्यातल्या जिल्हो पांवड्या वयल्या तशेंच भितरल्या रस्त्यांचें ऑडीट करपा विशींची प्रक्रिया भौशीक बांदकाम खात्याचे मंत्री निलेश काब्राल हांणी सुरू केल्या. ते खातीर राष्ट्रीय आनी राज्य मार्गांचे तीन वर्सां पयलीं केल्लें ऑडीट अहवाल तांणी मागयल्यात. ह्या अहवालांचो अभ्यास केले उपरांत जिल्हो पांवड्या वयले तशेंच भितरल्या रस्त्यांचे ऑडीट करपाक सुरवात जातली.
 राज्यांतले वाडटे अपघात आनी जावपी मरणांचेर नियंत्रण मेळोवपाक जिल्हो पांवड्या वयले तशेंच भितरल्या रस्त्यांचे ऑडीट करपाचे निर्देश मुख्यमंत्री डॉ. प्रमोद सावंत हांणी कांय म्हयन्यां पयलीं बांदकाम खात्याक दिल्ले. वाहन चालकांची घाळपणां आनी रस्त्यांची जाल्ली बाबत अवस्था ह्या मुखेल कारणांक लागून राज्यांत अपघात घडटात. राष्ट्रीय म्हामार्गा सयत राज्यांतल्या भितरल्या रस्त्यांचेरूय अपघात जायत आसात. म्हूण राष्ट्रीय म्हामार्ग, जिल्हो पांवड्या वयले तशेंच गांवगिऱ्या वाठारांतल्या रस्त्याचें ऑडीट खाजगी एजन्सी वरवीं करचे, अशी सुचोवणीय मुख्यमंत्र्यांनी केल्ली. ते प्रमाण रस्त्यांच्या ऑडिटा खातीरची प्रक्रिया सुरू केल्या, अशें काब्राल हांणी अामच्या प्रतिनिधी कडेन उलयतना सांगलें.
 तीन वर्सां पयलीं गोंयांतल्यान वचपी राष्ट्रीय तशेंच राज्य मार्गांचे खाजगी एजन्सी वरवीं अॉडीट केल्लें. पूण ताचो अहवाल अजून बांदकाम खात्याक मेळूंक ना. ह्या रस्त्यांच्या ऑडिटांतल्यान कितें मुखार आयले, तातूंतले कितलें काम जालें, कितलें जावपाचे उरलां, हाचो नियाळ घेवनूच भितरल्या रस्त्यांच्या ऑडिटा विशीं फुडलो निर्णय घेतले. जायते खेपे रस्त्यांचे ऑडीट जाता, पूण ते उपरांत मुखार कितेंच जायना. ऑडीटा विशींची म्हायती उक्तीं करनात. ते खातीर खंयच्या रस्त्या विशीं कितें समस्या आसात हे विशीं पुराय म्हायती मेळना. ते खातीरूच खाजगी एजन्सी कडल्यान राष्ट्रीय आनी राज्य मार्गांचो ऑडीट अहवाल मागून घेतला. फुडल्या कांय दिसांत तो मेळटलो, अशें खंवटे हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 